Pulavai

Pulãvai  () – miestas pietryčių Lenkijoje, Liublino vaivadijoje, apie 46 km į šiaurės vakarus nuo vaivadijos sostinės Liublino. Miestas įsikūręs prie Vyslos ir Kuruvkos (Kurówka) upių. Pulavų apskrities centras. Turi apie 49,8 tūkst. gyv. Pulavuose yra išlikęs vienas didžiausių Lenkijoje klasicistinis dvaro ir parko ansamblis (1785–1810 m.), priklausęs didikų Čartoriskių giminei.

Istorija 

Apie Pulavus užsimenama nuo XVI a. Tuomet tai buvo Liublino gubernijos valsčiaus centras. Čia buvo įsikūrusi Čartoriskių giminė. Prašmatnus dvaras nuo 1784 m. priklausė LDK kunigaikščiui Adomui Kazimierui Čartoriskiui. 1801 m. jo žmonos Izabelės Fleming rūpesčiu įsteigtas pirmasis Lenkijoje muziejus. 1846–1918 m. vadintas Novoaleksandrija (), buvo Liublino gubernijos Pulavų apskrities centras. 1906 m. Pulavams suteiktos miesto teisės.

1920 m. rugpjūčio 13 d. Pulavuose maršalas Jozefas Pilsudskis įkūrė karinį štabą. Rugpjūčio 18 d. pradėdamos kontrataką prie Vepšo upės, lenkų pajėgos sėkmingai išstūmė Raudonąją armiją, turėjusią 177 tūkst. kareivių, iš Lenkijos ir kontroliavo teritoriją iki pat II Pasaulinio karo pradžios. Karo metu naciai Pulavuose buvo įsteigę 3 koncentracijos stovyklas.

1966 m. pastatyta didelė azoto trąšų gamykla Zakłady Azotowe Puławy, šiuo metu viena didžiausių pasaulio melamino gamintojų.

Nuorodos 

 Pulavų oficiali svetainė 

Liublino vaivadijos miestai